b'\n_START_ARTICLE_\nMargareta \xc5\xa0kotska\n_START_SECTION_\n\xc5\xbdivotopis\n_START_PARAGRAPH_\nBila je k\xc4\x87i engleskoga kraljevi\xc4\x87a Edvarda Izbjegloga. Njezina majka Agata bila je podrijetlom iz Ugarske. Margareta je i ro\xc4\x91ena u Ugarskoj, gdje je odgojena na dvoru, kamo se je u izbjegli\xc5\xa1tvu bio sklonio njezin otac. Ma\xc4\x91arski je kralj Andrija I. bio izrazito naklonjen Katoli\xc4\x8dkoj crkvi i to je utjecalo na Margaretu. Dolazi u Englesku 1057., kada je njezin otac Edvard bio pozvan vratiti se u domovinu. Margareta je zajedno s obitelji morala opet bje\xc5\xbeati nakon normanske provale 1066. Sklonila se je u \xc5\xa0kotsku, gdje je \xc5\xa1kotski kralj Malcolm III. zaprosio Margaretinu ruku, koja je tada imala 24 godine. Tako je postala \xc5\xa1kotska kraljica._NEWLINE_\xc5\xbdivjela je u sretnom braku i Malcolmu rodila \xc5\xa1est sinova i dvije k\xc4\x87eri. Svu je djecu odgojila u kr\xc5\xa1\xc4\x87anskoj vjeri. Njezina k\xc4\x87i je sveta Matilda \xc5\xa0kotska. Margareta je bila dobra i samilosna \xc5\xbeena, jednostavna i \xc4\x8dedna. Zdu\xc5\xa1no je pomagala siromahe. Za Kraljevinu \xc5\xa0kotsku nije bilo boljih godina od onih pod vladavinom Malcolma III. i \xc5\xbeene mu Margarete, koju su dobrohotno gledali podanici, ljubio je mu\xc5\xbe, po\xc5\xa1tovali sinovi i k\xc4\x87eri. Kad je ve\xc4\x87 bila na samrtnoj postelji, dobila je vijest da su joj mu\xc5\xbe i sin poginuli u vojnom pohodu protiv Normana. Margareta je umrla 16. studenoga 1093. godine u Edinburghu, a pokopana je u Dunferlinu. Svetom ju je proglasio papa Inocent IV., 1250. godine.'